b'\n_START_ARTICLE_\nAnders Lexell\n_START_PARAGRAPH_\nAnders Johan Lexell (24. joulukuuta 1740 Turku \xe2\x80\x93 11. joulukuuta 1784 Pietari, Ven\xc3\xa4j\xc3\xa4) oli suomalainen matemaatikko ja t\xc3\xa4htitieteilij\xc3\xa4. Ven\xc3\xa4j\xc3\xa4ll\xc3\xa4 h\xc3\xa4net tunnetaan nimell\xc3\xa4 Andrei Ivanovit\xc5\xa1 Leksel. H\xc3\xa4nen nimest\xc3\xa4\xc3\xa4n on k\xc3\xa4ytetty my\xc3\xb6s kirjoitusasuja Anders Johann Lexell tai Johann Anders Lexell. H\xc3\xa4nt\xc3\xa4 on pidetty suurimpana suomalaisena tieteilij\xc3\xa4n\xc3\xa4, jonka kansainv\xc3\xa4linen ura oli huikea._NEWLINE_Lexell opiskeli Turun akatemiassa ja valmistui sielt\xc3\xa4 1760. H\xc3\xa4n toimi Uppsalassa vuodesta 1763 apulaisprofessorina ja vuodesta 1766 matematiikan professorina. Lexell kutsuttiin 1768 Pietarin tiedeakatemiaan. H\xc3\xa4n toimi Pietarin akatemian t\xc3\xa4htitieteen professorina vuodesta 1771 ja akateemikkona vuodesta 1783 sek\xc3\xa4 my\xc3\xb6s Turun akatemian matematiikan professorina vuosina 1775\xe2\x80\x931780. Akateemikkona Lexell seurasi aikansa kuuluisinta luonnontieteilij\xc3\xa4\xc3\xa4, sveitsil\xc3\xa4issyntyist\xc3\xa4 Leonhard Euleria. Lexell toimi sokean Eulerin viimeisin\xc3\xa4 elinvuosina t\xc3\xa4m\xc3\xa4n assistenttina ja puhtaaksikirjoittajana._NEWLINE_Lexell saavutti kansainv\xc3\xa4list\xc3\xa4 mainetta erityisesti pallogeometrian ja komeettojen liikkeen tutkijana. H\xc3\xa4n laski Charles Messierin l\xc3\xb6yt\xc3\xa4m\xc3\xa4n komeetan D/1770 L1 (Lexell) kiertoradan. T\xc3\xa4m\xc3\xa4 komeetta ohitti Maan vuonna 1770 l\xc3\xa4hemp\xc3\xa4\xc3\xa4 kuin mik\xc3\xa4\xc3\xa4n muu tunnettu komeetta historiassa. Tarkkaa et\xc3\xa4isyytt\xc3\xa4 ei tunneta, mutta sen on arvioitu olleen kolme miljoonaa kilometri\xc3\xa4. Lexell laski komeetalla olleen paljon suuremman perihelin ennen kohtaamista Jupiterin kanssa vuonna 1767 ja ennusti komeetan sinkoutumisen kokonaan ulos aurinkokunnan sis\xc3\xa4osista sen kulkiessa kaksi kierrosta my\xc3\xb6hemmin vuonna 1779 viel\xc3\xa4 l\xc3\xa4hemp\xc3\xa4\xc3\xa4 Jupiteria._NEWLINE_Lexell oli my\xc3\xb6s ensimm\xc3\xa4inen, joka laski Uranuksen kiertoradan pian sen l\xc3\xb6yt\xc3\xa4misen j\xc3\xa4lkeen ja havaitsi kiertoradasta sen olevan planeetta eik\xc3\xa4 komeetta. H\xc3\xa4n my\xc3\xb6s huomasi, ett\xc3\xa4 Uranuksen kiertoradassa on h\xc3\xa4iri\xc3\xb6it\xc3\xa4, ja p\xc3\xa4\xc3\xa4tteli niiden aiheuttajaksi toisen planeetan (Neptunus), vaikka Neptunuksen sijainnin laskikin vasta paljon my\xc3\xb6hemmin Urbain Le Verrier._NEWLINE_Lexellin mukaan on nimetty komeetta D/1770 L1 (Lexell) ja asteroidi 2004 Lexell.'